ເມື່ອຕອນເຊົ້າວັນທີ 6 ທັນວາ 2015, ເວລາປະມານ 03:33 ໂມງ ໄດ້ເກີດອຸບັດຕິເຫດລົດເມສາຍວຽງຈັນ-ປາກເຊ ໝາຍເລກທະບຽນກຳແພງນະຄອນ ບກ 4311 ເສຍຫຼັກພິກຂວ້ຳທີ່ເສັ້ນທາງ 13 ໃຕ້ ເຂດບ້ານສີວິໄລ ເມືອງເມືອງປາກຊັນແຂວງບໍລິຄຳໄຊ ສົ່ງຜົນໃຫ້ມີຜູ້ເສຍຊີວິດຄາທີ່ 2 ຄົນ ເປັນຊາວຕ່າງຊາດ ແລະ ບາດເຈັບອີກ 20 ກວ່າຄົນ ຈາກຜູ້ໂດຍສານທັງໝົດປະມານ 35 ຄົນ.
ໃນຕອນບ່າຍ ຂອງວັນທີ 9 ທັນວານີ້ ທີ່ສະໂມສອນໂຮງຮຽນສາມັນກິນນອນຊົນເຜົ່າແຂວງຊຽງຂວາງ ໄດ້ມີພິທີປະກາດໂຮງຮຽນດັ່ງກ່າວເປັນໂຮງຮຽນປອດຢາເສບຕິດ ໂດຍໃຫ້ກຽດເຂົ້າຮ່ວມຂອງ ທ່ານ ບົວລີ ພັນນາວົງ ກຳມະການພັກແຂວງ ຫົວໜ້າພະແນກສຶກສາທິການ ແລະ ກິລາແຂວງ, ມີ ທ່ານ ສີໄວ ອຸດົມສຸກ ຫົວໜ້າໂຮງຮຽນຊົນເຜົ່າແຂວງ, ມີ ທ່ານ ບົວລຽນ ເທບພະວົງ ຮອງຂະແໜງພະລະ-ສິລະປະ, ມີບັນດາທ່ານນາຍບ້ານອ້ອມຂ້າງໂຮງຮຽນ, ຄູ-ອາຈານສອນ ພ້ອມດ້ວຍນ້ອງນັກຮຽນພາຍໃນໂຮງຮຽນເຂົ້າຮ່ວມ.
ໂຮງຮຽນມັດທະຍົມສຶກສາຕອນປາຍ ພອນສະຫວັນມິດຕະພາບຈຳປາສັກ-ເລີ່ມດົງ ໄດ້ຈັດພິທີຮັບຮອງເອົາມະຫາຊົນກ້າວໜ້າ ຈຳນວນ 2 ສະຫາຍຄື: ສະຫາຍ ນາງ ໜູພິ່ນ ເຜົ່າສີພັນດອນ ຮອງຜູ້ອຳນວຍການ ແລະ ສະຫາຍ ນາງ ອະນຸສອນ ຄຳອຸ່ນເຮືອນ ພະນັກງານວິຊາການຄູສອນ ເຂົ້າເປັນສະມາຊິກພັກສຳຮອງ ຂອງພັກປະຊາຊົນປະຕິວັດລາວ, ເຊິ່ງຈັດຂຶ້ນທີ່ໂຮງຮຽນ ມ ປາຍພອນສະຫວັນມິດຕະພາບຈຳປາສັກ-ເລີ່ມດົງ ໃນວັນທີ 1 ທັນວາ 2015, ໂດຍເປັນກຽດເຂົ້າຮ່ວມຂອງ ສະຫາຍ ສີ ພັນທະວົງ ຮອງເລຂາຄະນະພັກຮາກຖານ, ຮອງຫົວໜ້າພະແນກສຶກສາທິການ ແລະ ກິລາແຂວງຈຳປາສັກ, ສະຫາຍ ຫົງຄຳ ອຸໄທວົງ ຄະນະພັກຮາກຖານ, ຜູ້ອຳນວຍການ ມ ປາຍພອນສະຫວັນ ມິດຕະພາບຈຳປາສັກ-ເລີ່ມດົງ ແລະ ສະຫາຍ ເພັດສະໝອນ ແກ້ວອ່ອນຫຼ້າ ຮອງເລຂາໜ່ວຍພັກໂຮງຮຽນ ມ ປາຍພອນສະຫວັນມິດຕະພາບຈຳປາສັກ-ເລີ່ມດົງ, ມີສະມາຊິກພັກສົມບູນ, ສຳຮອງ ແລະ ມະຫາຊົນກ້າວໜ້າເຂົ້າຮ່ວມ.
ຄະນະຜູ້ແທນຂັ້ນສູງຈາກແຂວງຈຽງຊູ ສປ ຈີນ ເຂົ້າຢ້ຽມຢາມຄໍານັບການນໍາກະຊວງສຶກສາທິການ ແລະ ກິລາ ເພື່ອປຶກສາຫາລືວຽກງານການຮ່ວມມືໃນຂົງເຂດ ການລົງທຶນ ກ່ຽວກັບ ດ້ານການສຶກສາ ແລະ ການລົງທຶນດ້ານທຸລະກິດອື່ນໆຮ່ວມກັນລະຫວ່າງ 2 ປະເທດ.
ເມື່ອວັນທີ 10 ທັນວາ ຜ່ານມາ ທີ່ກະຊວງສຶກສາທິການ ແລະ ກິລາ, ທ່ານ ນາງ ແສງເດືອນ ຫຼ້າຈັນທະບູນ ລັດຖະມົນຕີຊ່ວຍວ່າການ ກະຊວງສຶກສາທິການ ແລະ ກິລາ ໃຫ້ກຽດຕ້ອນຮັບການເຂົ້າຢ້ຽມຢາມຂອງ ທ່ານ ຈາງ ເລ່ ຮອງເຈົ້າແຂວງຈຽງຊູ ສປ ຈີນ ພ້ອມດ້ວຍຄະນະ.